Lav et referat af nedenstående tekst:

Tekst:
Se ”Dans – dig fri og lækker” på TV2 Nord Salto søndage klokken 19.45. Du kan også streame hele serien ved at trykke her. Når 34-årige Britta Skærup Nielsen indtager dansegulvet, gør hun det med selvsikkerhed. Hun står gerne forrest i salen, og hvis instruktøren glemmer et dansetrin, kan Britta hurtigt korrigere. At Britta Skærup Nielsen danser med helt oppe foran – tættest på det kæmpestore spejl, der dækker hele væggen – er lidt af en sejr for hende. I mange år har hun nemlig haft det bedst med at gemme sig væk. At forsvinde i mængden. En kropsvægt i nærheden af 140 kilo fik hende i en periode til at isolere sig fra sociale sammenhænge. - Både socialt og fysisk bliver man hæmmet. Når man vejer så meget, er det hårdt for ben og krop. Bare det at gå ture er hårdt, siger Britta Skærup Nielsen. En ond spiral Britta Skærup Nielsen har gået til gymnastik hele sin barndom og ungdom, men stoppede, da hun gik i gymnasiet. Derefter tog hun hurtigt på. Når hun ser på klassebillederne, kan hun tydeligt se en forskel på vægten fra 2.g til 3.g. - Jeg tænker, at det har at gøre med, at jeg i den periode er stoppet med at dyrke sport. Men det kan næsten ikke være det eneste. Hvad der er sket, ved jeg faktisk ikke, siger Britta Skærup Nielsen, der arbejder som intern revisor ved Spar Nord. Jo mere vægten steg, jo mere isolerede Britta sig derhjemme i sofaen. Når de svære tanker dukkede op, spiste hun. - Det var en løsning på tingene, men det er også roden til alt ondt. Det dulmer i øjeblikket, men når man er færdig, har man det endnu dårligere end da man begyndte. Det giver ekstra kilo og er en spiral, der er rigtig svær at komme ud af, siger hun. Stort vægttab To gange besluttede Britta Skærup Nielsen sig for at tabe sig. Hun begyndte i kostforløb, og udadtil lignede det en succes med et vægttab på 30-40 kilo. - Jeg tabte mig hurtigt, men jeg havde det ikke godt. På forløbet var det vægten, det handlede om, men det var nok ikke vægten, der reelt set var problemet. Det var nok et eller andet inde i hovedet, siger hun. Hun besluttede sig for at gøre noget andet, så hun meldte sig til dans hos BeYou i Aalborg. Hurtigt kunne indehaver og instruktør Rikke Bruun-Mortensen se et stort potentiale. - Hun er den skønneste kvinde og den mest fantastiske danser. Hun har det bare i sig - både rytme og udførelse, siger Rikke Bruun-Mortensen. Dans er et frirum Rikke Bruun-Mortensen lagde mærke til, at Britta altid kiggede op, når hun dansede – i stedet for at se på sig selv i spejlet. Forsigtigt spurgte Rikke, der også er coach, om det var noget, Britta havde lyst til at snakke om. Det blev begyndelsen på et coachingforløb, hvor Britta Skærup Nielsen arbejder med tankesættet og sit selvbillede. Hun er kommet langt, men arbejdet er langt fra slut. - Når jeg kigger mig i spejlet på dårlige dage, ser jeg den, jeg var, da jeg vejede knap 140 kilo. Når det er det, man ser, er det meget grænseoverskridende at tage til en dansetræning, hvor to ud af fire vægge er spejle, siger Britta Skærup Nielsen. Alligevel vælger hun at stå helt oppe foran. For selvom der er gode og dårlige dage, gør dansen og det trygge miljø med de andre kvinder hende glad. - Jeg har det meget bedre med mig selv. Jeg vil ikke være dans foruden, for det giver mig frirum og glæde. Hvis jeg tænker tilbage på det kostforløb, hvor jeg tabte mig rigtig meget, så har jeg det meget bedre nu, end jeg havde på det tidspunkt, siger hun. I serien ”Dans – dig fri og lækker” møder vi fire kvinder, hvis liv er blevet forandret, efter de har kastet sig over dans. Stream serien ved at trykke her. Se andet afsnit i serien her, hvor Britta medvirker:

Referat:
I mange år har Britta Skærup Nielsen kæmpet med overvægt og et negativt selvbillede, men på dansegulvet vokser hendes tro på sig selv.